OKRESNÁ PROKURATÚRA LIPTOVSKÝ MIKULÁŠ 
Tomášikova 5, 031 80 Liptovský Mikuláš 1	

Číslo: 2 Pv 518/14/5505	Liptovský Mikuláš 13.05.2016 
EEČ: 2-39-94-2016

U Z N E S E N I E

Trestná vec:	obv. XXXXX 
Trestný čin:	Prečin Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Liptovský Mikuláš 
Podľa § 215 odsek 1 písmeno c Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX 403/52 XXXXX, Slovensko
povolanie: maliar
väzba: nie
ktorý je trestne stíhaný pre trestný čin:
- Prečin Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
v mesiaci september 2014 s cieľom získať neoprávnený prospech na internetovej stránke www.bazos.sk uverejnil inzerát č. 41658970 pod menom XXXXX, kde ponúkol na predaj mobilný telefón zn. Apple iPhone 5S 16 GB Space Gray za sumu 360,-€, kde na tento inzerát dňa 19.09.2014 reagovala XXXXX, nar. XXXXX, trvale bytom XXXXX okr. Liptovský Mikuláš a napísala na v inzeráte zverejnenú e-mailovú adresu tekl.studio.s-r-o@centrum.sk, kde po e-mailovej komunikácii dňa 20.09.2014 zaslala na č. účtu 5062429104/0900 vedeného v Slovenskej sporiteľni a.s. na meno XXXXX, r.č.: XXXXX, zo svojho účtu prostredníctvom internetbankingu sumu vo výške 360,-€, pričom XXXXX jej predmetný mobilný telefón nezaslal, ani jej nevrátil peniaze, čím XXXXX spôsobil škodu vo výške 360,-€,,  
lebo  je nepochybné, že skutok nespáchal obvinený.  
 
Odôvodnenie:
Dňa 21.10.2014 poverený príslušník OO PZ v Liptovskom Hrádku pod č. ORP-845/LH-LM-2015 uznesením podľa § 199 ods. 1 Trestného poriadku začal trestné stíhanie pre spáchanie prečinu podvodu podľa § 221 ods. 1 Trestného zákona, ku ktorému došlo vyššie popísaným spôsobom.
Na základe dôkazov získaných v priebehu skráteného vyšetrovania poverený príslušník podľa § 206 ods. 1 Trestného poriadku dňa 17.07.2015 vzniesol za uvedený skutok obvinenie XXXXX, nar. XXXXX, trvale bytom XXXXX 403/52  XXXXX, kvalifikovaný ako prečin podvodu podľa § 221 ods. 1 Trestného zákona.
V priebehu skráteného vyšetrovania po vznesení obvinenia boli vykonané výsluchy obvineného, svedkov, bola vykonaná konfrontácia medzi obvineným a svedkyňou XXXXX, boli zabezpečené listinné dôkazy - výpisy z účtu, správa správcu internetovej domény www.bazos.sk, lustrácie z evidencie mobilných operátorov, časť spisového materiálu pod sp. zn. ORP-1014/KA-ZV-2014 z OO PZ Krupina, kde bolo vedené trestné stíhanie voči neznámemu páchateľovi v obdobnej trestnej veci.
Obvinený XXXXX vo svojom výsluchu uviedol, že on žiadny inzerát s ponukou mobilného telefónu na predaj neuverejnil, tiež uviedol, že 20.09.2014 mu na jeho bankový účet č. 5062429104/0900 vedený v Slovenskej sporiteľni bola z účtu č. 5032055201/0900 síce poukázaná suma 360,-€, tieto peniaze však uvedeného dňa odovzdal v Trnave svojej známej XXXXX, nar. 02.06.1972, t.č. bytom Hospodárska 55  Trnava, ktorá ho predtým požiadala o číslo jeho účtu s tým, že ona bankový účet založený nemá a že jeho účet využije na ten účel, že jej naň zašle finančnú hotovosť jej rodina. XXXXX označila tvrdenie obvineného Polakoviča vo svojej svedeckej výpovedi za nepravdivé, že ona ho o číslo jeho účtu nežiadala a ani od neho neprevzala žiadnu finančnú hotovosť, pričom tento rozpor v ich výpovediach sa nepodarilo odstrániť ani následne vykonanou konfrontáciou medzi nimi.
Zo správy správcu internetovej domény www.bazos.sk bolo zistené, že inzerát č. 41658970, uverejnený na ich stránke 19.09.2014 s ponukou predaja mobilného telefónu zn. Apple iPhone 5S 16 GP Space Gray za sumu 360,-€ bol uverejnený po tom, ako bol zadávateľ inzerátu overený prostredníctvom zadania kódu, ktorý mu bol zaslaný operátorom na telefónne číslo 0949 374 065, pričom tento inzerát bol zadaný zo zariadenia s IP adresou: 85.163.176.62.
Lustráciou telefónnych čísel u mobilných operátorov bolo zistené, že majiteľ telefónneho čísla 0944 162 592,  prostredníctvom ktorého komunikoval páchateľ s poškodenou, nie je registrovaný u mobilného operátora a jedná sa o sim-kartu anonymného užívateľa, v súčasnej dobe už neaktívnu, telefónne číslo 0949 374 065, na ktoré bol zaslaný overovací kód pri zadaní inzerátu, je registrované na užívateľa XXXXX, nar. 03.12.1953, naposledy bytom Ulica gen. Goliána č. 6002/3  Trnava.
Lustráciou v evidencii obyvateľstva bolo zistené, že XXXXX dňa 12.01.2015 zomrel, z toho dôvodu menovaného nebolo možné k veci vypočuť.
Z OO PZ Trnava však bol zabezpečený jeho výsluch z obdobnej veci, kde bol vypočúvaný ako svedok, v ktorom uviedol, že je bezdomovec a v minulosti sa viackrát stalo, že na seba registroval u mobilných operátorov sim-karty a tieto následne odpredal jemu neznámym osobám.
V priebehu skráteného vyšetrovania bola vykonaná lokalizácia IP-adresy zariadenia, z ktorého podal zadávateľ inzerát, kde bolo zistené, že IP-adresa 85.163.176.62. sa nachádza v Prahe v ČR.
Do spisu bola zabezpečená časť spisového materiálu vedeného na OO PZ Krupina pod sp. zn. ORP-1014/KA-ZV-2014, kde bolo vykonané skrátené vyšetrovanie a vedené trestné stíhanie pre prečin podvodu podľa § 221 ods. 1 Trestného zákona, ktorý bol spáchaný obdobným spôsobom s tým rozdielom, že poškodený peniaze páchateľovi previedol na iné číslo účtu, pričom totožnosť páchateľa sa v danom prípade nepodarilo zistiť a poverený príslušník dňa 26.08.2015 trestné stíhanie podľa § 228 ods. 1 Trestného poriadku prerušil.
Ako svedok bol vypočutý XXXXX, konateľ spoločnosti Tekl Studio, s.r.o. so sídlom T. Vansovej 940/4  Detva, ktorý vo svojom výsluchu uviedol, že jeho firma sa predajom mobilných telefónov nezaoberá, žiadny inzerát s ponukou predaja mobilného telefónu nezverejnil, taktiež uviedol, že vo firme nikto nepoužíva e-mailovú adresu tekl.studio.s-r-o@centrum.sk, ani telefónne číslo 0944 162 592. Ďalej uviedol, že číslo účtu 5062429104/0900 nie je jeho a ani registrované na jeho spoločnosť a nevie, komu by tento účet mohol patriť. On nevystavoval žiadnu faktúru na predaj mobilu.
Po skončení vyšetrovania poverený príslušník OO PZ v Liptovskom Hrádku predložil spisový materiál ORP-845/LH-LM-2014 s návrhom na zastavenie trestného stíhania proti obvinenému XXXXX, nakoľko v priebehu skráteného vyšetrovania sa vykonanými dôkazmi nepodarilo dostatočným spôsobom preukázať, že s poškodenou XXXXX, či už prostredníctvom elektronickej pošty alebo telefonicky komunikoval práve obvinený XXXXX, taktiež nebolo preukázané, že práve on uverejnil inzerát s ponukou predaja mobilného telefónu a uviedol poškodenú do omylu.  Bolo  iba preukázané, že na jeho účet poškodená poukázala finančnú hotovosť, ktorú on podľa jeho tvrdenia ďalej odovzdal tretej osobe, z toho dôvodu si poškodená môže od obvineného vymáhať vrátenie peňazí v občianskom právnom konaní.
Prečinu podvodu podľa § 221 ods. 1 Trestného zákona sa dopustí ten, kto na škodu cudzieho majetku seba alebo iného obohatí tým, že uvedie niekoho do omylu alebo využije niečí omyl a spôsobí tak na cudzom majetku malú škodu.
Podľa  215 ods. 1 písm. c/ Trestného poriadku prokurátor zastaví trestné stíhanie, ak je nepochybné, že skutok nespáchal obvinený.
Preskúmaním spisového materiálu som zistil, že návrh povereného príslušníka OO PZ je dôvodný, nakoľko v priebehu skráteného vyšetrovania nebolo preukázané, že prečinu podvodu podľa § 221 ods. 1 Trestného zákona sa dopustil XXXXX, preto bolo potrebné rozhodnúť tak, ako je to uvedené vo výrokovej časti tohto uznesenia.   
Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Liptovský Mikuláš do troch dní od oznámenia uznesenia. Sťažnosť má odkladný účinok (§ 185 a nasl. Trestného poriadku).  

JUDr. Ivan Stupka 
prokurátor